**จังหวัดเพชรบุรี พร้อมต้อนรับนักกีฬาแข่งขันจักรยานทางไกลนานาชาติ เฉลิมพระเกียรติสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงเจริญพระชนมพรรษา 65 พรรษา**

เมื่อเวลา 13.30น.วันนี้ (วันที่ 10 มีนาคม 2563) นายประทีป การมิตรี ปลัดจังหวัดเพชรบุรี เป็นประธานการประชุมคณะกรรมการจัดกิจกรรมการแข่งขันจักรยานทางไกลนานาชาติ เฉลิมพระเกียรติ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เจริญพระชนมพรรษา 65 พรรษา “The Princess Maha Chakri Sirindhorn’s Cup Tour of Thailand 2020” จังหวัดเพชรบุรี ครั้งที่ 2/2563 โดยมีคณะกรรมการฝ่ายต่างๆ และผู้เกี่ยวข้อง ร่วมประชุมติดตามความคืบหน้าการจัดกิจกรรมการแข่งขันฯ ณ ห้องประชุม 1 สถานีตำรวจภูธรจังหวัดเพชรบุรี

เนื่องในวโรกาสที่สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงเจริญพระชนมพรรษา 65 พรรษา ในวันที่ 2 เมษายน 2563 สมาคมกีฬาจักรยานแห่งประเทศไทย ในพระบรมราชูปถัมภ์ ได้รับพระราชทานถ้วยรางวัลชนะเลิศการแข่งขัน “Tour of Thailand” ซึ่งเป็นการแข่งขันในระดับนานาชาติ รายการ “The Princess Maha Chakri Sirindhorn’s Cup Tour of Thailand 2020” โดยกำหนดการแข่งขันเป็น 2 ช่วง คือประเภททีมชาย ระหว่างวันที่ 1–6 เมษายน 2563 จำนวน 20 ทีม เส้นทางเริ่มต้นจากจังหวัดสมุทรสงคราม-ผ่านจังหวัดเพชรบุรี-จังหวัดประจวบคีรีขันธ์-จังหวัดชุมพร-จังหวัดระนอง-จังหวัดสุราษฎร์ธานี ระยะทาง 1,040.32 กิโลเมตร และประเภททีมหญิง ระหว่างวันที่ 8-10 เมษายน 2563 จำนวน 15 ทีม เส้นทางภายในจังหวัดสุราษฎร์ธานี ระยะทาง 257.95 กิโลเมตร

ซึ่งในวันที่ 1 เมษายน 2563 ขบวนการแข่งขันจะปั่นจากจังหวัดสมุทรสงคราม ถนนหน้าอุทยานพระบรมราชานุสรณ์ พระบาทสมเด็จพระพุทธเลิศหล้านภาลัย (อุทยาน ร.2) ผ่านจังหวัดเพชรบุรี - หาดเจ้าสำราญ – ชายหาดชะอำ – วังไกลกังวล – ผ่านจังหวัดประจวบคีรีขันธ์ – สวนสนประดิพัทธ์ เข้าเส้นชัยอุทยานราชภักดิ์ และวันที่ 2 เมษายน 2563 จากอุทยานราชภักดิ์ – ผ่านจังหวัดเพชรบุรี – โครงการชั่งหัวมัน – วัดห้วยมงคล – อุทยานสามร้อยยอด – กุยบุรี – เขาช่องกระจก เข้าเส้นชัยที่บริเวณสวนสาธารณะสราญรมย์ จังหวัดประจวบคีรีขันธ์ จึงขอเชิญชวนชาวจังหวัดเพชรบุรีให้การต้อนรับคณะนักกีฬาแข่งขันจักรยานทางไกลนานาชาติฯ และร่วมกิจกรรมมอบโล่ผู้ให้การสนับสนุน และพิธีมอบรถจักรยาน จำนวน 50 คัน ณ เทศบาลตำบลบางตะบูน อำเภอบ้านแหลม จังหวัดเพชรบุรี

รวยริน ทองชู นักประชาสัมพันธ์ปฏิบัติการ ข่าว